als_Latn dik_Latn sag_Latn
Ky është trendi i formimit dhe arsimit sot, të rinjtë mjafton të shkojnë në Universitet dhe të kenë një diplomë edhe pse janë të ndërgjegjshëm që mundësitë për punë mund të jenë të pakta. Në fakt tregu i punës ka nevojë për specialistë të mirëfilltë, të formuar nga shkollat profesionale. Mjafton një klikim në faqen e re online të zyrës së punës për të kuptuar atë çka kërkon tregu sot. Por shkollat profesionale, sipas opinionit të bizneseve, nuk ofrojnë standardin e mjaftueshëm për të nxjerrë profesionistë të aftë. Si përfaqësues i Shoqatës së Turizmit, Topuzi merr shembull këtë sektor qe ofron punësim për rreth 140 mijë punonjës, por që kërkon një staf të kualifikuar që të mos mbetet në kuadrin e menaxhimit familjar. Por sipas tij, të rinjtë që përfundojnë një shkollë profesionale nuk janë të certifikuar gjë që krijon problem në punësimin e tyre. Për Ministrinë e Mirëqenies Sociale dhe rinisë ngritja e nivelit të shkollave profesionale, e një sistemi të standardizuar të certifikimit janë pjesë të reformës që po ndërmerr qeveria për zgjerimin e arsimit dhe formimit profesional, por që do të kërkojë kohë. Zëvendës ministrja Sula shpjegon se prioritare për ministrinë mbetet përafrimi i arsimit me tregun e punës. Në bashkëpunim edhe me Ministrinë e Arsimit, po punohet për një integrim funksional mes programit mësimor dhe praktikës në vendin e punës. Në Shqipëri ka 89 shkolla profesionale publike dhe jo publike ku studiojnë rreth 19 mijë nxënës. Numri më i madh i tyre është përqendruar kryesisht në Tiranë, Korçë, Fier dhe Durrës.
als_Latn